Βρυξέλλες, 30.8.2005COM(2005) 394 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Επικαιροποίηση της ενδιάμεσης αναθεώρησης του κανονισμού (ΕΚ) αριθ. 1655/2000 LIFE

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Επικαιροποίηση της ενδιάμεσης αναθεώρησης του κανονισμού (ΕΚ) αριθ. 1655/2000 LIFE

ΠΕΡΙΛΗΨΗ

Το πρόγραμμα LIFE III (Χρηματοδοτικό μέσο για το περιβάλλον) παρατάθηκε κατά δύο έτη, μέχρι τις 31 Δεκεμβρίου 2006, με τις διατάξεις του άρθρου 1 παράγραφος 5 στοιχείο α) του κανονισμού (ΕΚ) αριθ. 1682/2004 για την τροποποίηση του κανονισμού (ΕΚ) αριθ. 1655/2000. Η παράταση έγινε για να μην δημιουργηθεί κενό μεταξύ της ολοκλήρωσης του LIFE III, στο τέλος του 2004, και τις νέες δημοσιονομικές προοπτικές της Κοινότητας από το 2007.

Στο άρθρο 12 παράγραφος 1 στοιχείο α) του κανονισμού (ΕΚ) αριθ. 1655/2000,όπως τροποποιήθηκε, ορίζεται ότι η Επιτροπή πρέπει να υποβάλει έκθεση με την οποία να επικαιροποιεί την ενδιάμεση αναθεώρηση που υποβλήθηκε το Νοέμβριο του 2003 για την αξιολόγηση της εφαρμογής του κανονισμού, τη συμβολή του στην ανάπτυξη της κοινοτικής περιβαλλοντικής πολιτικής και τη χρησιμοποίηση των πιστώσεων.

Η παρούσα επικαιροποίηση καλύπτει την περίοδο από τα μέσα του 2003, όταν συντάχθηκε η ενδιάμεση αναθεώρηση, η οποία είχε ως αποτέλεσμα την έκθεση της 5ης Νοεμβρίου 2003 (COM(2003) 668 τελικό), μέχρι την άνοιξη του 2005.

Μεταξύ 1992 και 2004, υπό το πρόγραμμα LIFE χρηματοδοτήθηκαν περίπου 2500 έργα που αφορούσαν 40 χώρες και εδάφη και αναλήφθηκαν υποχρεώσεις ύψους 1,3 δισεκατ. ευρώ, από τα 3,6 δισεκατ. ευρώ που ήταν το συνολικό εκτιμώμενο κόστος των έργων.

Με το πρόγραμμα χρηματοδοτήθηκε ευρύ φάσμα έργων, για την αντιμετώπιση προβλημάτων και την εξεύρεση λύσεων σε διάφορους τομείς και καλύφθηκαν τα σημαντικότερα περιβαλλοντικά ζητήματα, σύμφωνα με τις προτεραιότητες περιβαλλοντικής πολιτικής της ΕΕ.

ΠΕΡΙΓΡΑΦΗ ΤΟΥ ΠΡΟΓΡΑΜΜΑΤΟΣ LIFE

Ο γενικός στόχος του LIFE είναι να συμβάλλει στην εφαρμογή, την ανάπτυξη και την ενίσχυση της Κοινοτικής περιβαλλοντικής πολιτικής και νομοθεσίας. Το LIFE πρέπει επίσης να υποστηρίξει την ενσωμάτωση του περιβάλλοντος στις άλλες πολιτικές της Ευρωπαϊκής Ένωσης και να οδηγήσει στην εξεύρεση νέων λύσεων στα περιβαλλοντικά προβλήματα που απασχολούν την Ευρωπαϊκή Ένωση.

Με το LIFE χρηματοδοτήθηκαν έργα για το περιβάλλον στα κράτη μέλη, στις υπό προσχώρηση χώρες, στις υποψήφιες χώρες, σε ορισμένες χώρες υπό τη Διαδικασία Σταθεροποίησης και Σύνδεσης και σε τρίτες χώρες.

Το LIFE αποτελείται από τρία θεματικά σκέλη: «LIFE-Φύση», «LIFE-Περιβάλλον» και «LIFE-Τρίτες Χώρες».

Ο ειδικός στόχος του LIFE-Φύση είναι να συμβάλει στην εφαρμογή της κοινοτικής νομοθεσίας για την προστασία της φύσης. Στηρίζει ιδίως την δημιουργία του δικτύου «Natura 2000».

Στόχος του LIFE-Περιβάλλον είναι να συμβάλει στην ανάπτυξη καινοτόμων και ολοκληρωμένων τεχνικών και στην περαιτέρω ανάπτυξη της κοινοτικής πολιτικής περιβάλλοντος. Τα «έργα επίδειξης του LIFE-Περιβάλλον» επικεντρώνονται στην ανάπτυξη της καινοτομίας, ενώ οι «προπαρασκευαστικές δράσεις LIFE-Περιβάλλον» επικεντρώνονται στην επικαιροποίηση της τρέχουσας ή στην ανάπτυξη νέας πολιτικής.

Υπό το LIFE-Φύση και το LIFE-Περιβάλλον έχουν συγχρηματοδοτηθεί έργα στα κράτη μέλη και στις υπό προσχώρηση που συμφώνησαν να συμμετάσχουν στο LIFE.

Το LIFE-Τρίτες Χώρες έχει εφαρμοσθεί στο πλαίσιο των Συμφωνιών Σύνδεσης που έχουν συναφθεί μεταξύ της Ευρωπαϊκής Ένωσης και τρίτων χωρών που γειτονεύουν με τη Μεσόγειο και τη Βαλτική Θάλασσα, σε ορισμένες υποψήφιες χώρες και σε ορισμένες χώρες υπό τη Διαδικασία Σταθεροποίησης και Σύνδεσης. Στόχος του είναι να συμβάλει στη δημιουργία των διοικητικών ικανοτήτων και δομών που απαιτούνται στον περιβαλλοντικό τομέα και για την ανάπτυξη περιβαλλοντικής πολιτικής και προγραμμάτων δράσης.

ΥΛΟΠΟΙΗΣΗ ΤΟΥ ΠΡΟΓΡΑΜΜΑΤΟΣ LIFE-III

Στο παρόν κεφάλαιο δίνονται συνολικά αποτελέσματα· λεπτομερή στοιχεία περιέχουν δύο δημοσιεύσεις στον ιστότοπο LIFE (http://europa.eu.int/comm/environment/life/home.htm) που τιτλοφορούνται: 'LIFE for Natura 2000' (για το Life-Φύση) και 'LIFE-Environment 1992-2004: demonstrating excellence in environmental innovation' (για το LIFE-Περιβάλλον).

LIFE-Φύση

Χρηματοδότηση διατίθεται μόνον για έργα που ανταποκρίνονται στους στόχους της νομοθεσίας για τη διατήρηση της φύσης, συγκεκριμένα στις οδηγίες «πτηνά» και «ενδιαιτήματα». Στην πράξη, σκοπός των έργων είναι να συγκροτηθεί το δίκτυο προστατευόμενων ζωνών Natura 2000 και να εξασφαλιστεί η διαφύλαξη ή, όπου χρειάζεται, η αποκατάσταση σε ικανοποιητικό επίπεδο διατήρησης των τύπων φυσικών ενδιαιτημάτων και ενδιαιτημάτων των σχετικών ειδών.

Δράσεις που χρηματοδοτήθηκαν υπό το LIFE III

Ο μέσος συνολικός προϋπολογισμός για έργα υπό το LIFE III–Φύση την περίοδο 2000-2004 ήταν περίπου 1,75 εκατομ. € και το μέσο ποσοστό συγχρηματοδότησης από την ΕΕ 53,4%. Από τα στοιχεία αυτά προκύπτει ότι σημειώθηκε αύξηση σε σύγκριση προς την προηγούμενη περίοδο 1996-1999, LIFE II, κατά την οποία ο μέσος συνολικός προϋπολογισμός ανήλθε σε 1,3 εκατομ. €.

Έτος | Πλήθος προτάσεωνπου υποβλήθηκαν | Πλήθος έργων που χρηματοδοτήθηκαν | Σύνολο των αναλήψεων υποχρεώσεων (€) | Μέση ανάληψη υποχρεώσεων ανά έργο (€) |

2000 - 2001 | 310 | 94 | 79 483 006 | 845 564 |

2002 | 188 | 70 | 71 718 204 | 1 024 546 |

2003 | 182 | 77 | 70 944 574 | 921 358 |

2004 | 250 | 77 | 75 934 754 | 986 166 |

Σύνολο | 930 | 318 | 298 080 538 | 937 360 |

Τύπος έργων/γεωγραφική κατανομή

Τα έργα υπό το πρόγραμμα LIFE-Φύση αφορούν κυρίως πτηνά των ειδικών ζωνών προστασίας (ΕΖΠ) του δικτύου Natura 2000, είδη/ενδιαιτήματα στους προτεινόμενους τόπους κοινοτικής σημασίας (πΤΚΣ)/ειδικές ζώνες διατήρησης (ΕΖΔ) του δικτύου Natura 2000, ή, σε δεόντως αιτιολογημένες περιπτώσεις, είδη εκτός των τοποθεσιών του δικτύου Natura 2000 .

Οι δικαιούχοι είναι κυρίως εθνικές και περιφερειακές αρχές (73%). Το 25% των δικαιούχων είναι μη κυβερνητικοί οργανισμοί (ΜΚΟ), οι οποίοι, μαζί με επιστημονικά ινστιτούτα, είναι συχνά εταίροι σε έργα.

Τα έργα υπό το πρόγραμμα LIFE-Φύση περιλαμβάνουν εν γένει τις περισσότερες ή όλες τις ακόλουθες δράσεις:

- εκπόνηση και υλοποίηση προγραμμάτων διαχείρισης τοποθεσιών ή προγραμμάτων δράσης για συγκεκριμένα είδη·

- συμμετοχή των διαφόρων φορέων που σχετίζονται με την ή τις τοποθεσίες ή τα είδη·

- αποκατάσταση των υποβαθμισμένων τοποθεσιών, και σε, εξαιρετικές περιπτώσεις, δημιουργία νέων τοποθεσιών·

- διασφάλιση υφιστάμενων και αποκατεστημένων τοποθεσιών (συμπεριλαμβανομένης αγοράς και μακροπρόθεσμης χρονομίσθωσης)·

- ευαισθητοποίηση των διοικήσεων, των εμπειρογνωμόνων και του κοινού·

- επιστημονική παρακολούθηση των ενδιαιτημάτων και των ειδών.

Τα έργα στα βόρεια κράτη μέλη είναι συνήθως μεγαλύτερης κλίμακας από ό,τι στα νότια κράτη μέλη, στα οποία όμως είναι πολυπληθέστερα τα έργα. Στο τέλος του 2004 συμμετείχαν στο LIFE-Φύση όλα τα κράτη μέλη της ΕΕ-25, πλην της Λιθουανίας και της Μάλτας.

Δελτία με λεπτομερή στατιστικά στοιχεία σχετικά με το LIFE-Φύση θα είναι διαθέσιμα στον ιστότοπο LIFE από τις 30 Σεπτεμβρίου 2005.

Τοποθεσίες δικτύου Natura 2000

Μέχρι σήμερα, σε τουλάχιστον 10% από τις 22 600 τοποθεσίες που έχουν προταθεί για ένταξη στο δίκτυο Natura 2000 έχει εκτελεστεί έργο υπό το πρόγραμμα LIFE-Φύση. Μόνο το 2,5% των τοποθεσιών αποτέλεσαν αντικείμενο περισσοτέρων του ενός έργου. Αυτό ανταποκρίνεται στην «επαναδραστηριοποιητική» λειτουργία του LIFE. Τα προτεινόμενα έργα επιλέγονται, όσον αυτό είναι δυνατόν, προκειμένου να καλύψουν νέες ζώνες του δικτύου Natura 2000 και τα συνεχιζόμενα έργα θεωρούνται χαμηλότερης προτεραιότητας όσον αφορά τη χρηματοδότηση.

Ενδιαιτήματα και είδη

Από την λεπτομερή ανάλυση των έργων κατά την τετραετή περίοδο προκύπτει ότι σε 87% των τύπων ενδιαιτημάτων Κοινοτικής σημασίας εκτελέστηκε τουλάχιστον ένα έργο υπό το LIFE-Φύση.

Τα περισσότερα έργα αφορούσαν, τουλάχιστον εν μέρει, υγρότοπους και έτσι το LIFE συνέβαλε επίσης στην επίτευξη των στόχων της Διεθνούς Σύμβασης του 1971 για τους Υγροβιότοπους (Σύμβαση Ramsar) και της ανακοίνωσης της Επιτροπής το 1995 για τους υγροβιότοπους.

Σχεδόν το 28% των ειδών που περιλαμβάνονται στις οδηγίες «Οικότοποι» (Ενδιαιτήματα) και «Πτηνά» απετέλεσαν άμεσο αντικείμενο ενός ή περισσότερων έργων υπό το LIFE-Φύση.

Αρκετά έργα υπό το LIFE-Φύση είχαν ως αντικείμενο δράσεις έκτακτης ανάγκης που κάλυψαν το συνολικό παγκόσμιο πληθυσμό ειδών με άμεσο κίνδυνο εξαφάνισης.

Η κάλυψη από έργα LIFE ήταν σχετικώς ευρεία και επαρκώς σημαντική προκειμένου να συμβάλει στην ανακοπή της επιδείνωσης της βιοποικιλότητας σε ολόκληρη την Ευρωπαϊκή Ένωση.

LIFE-Περιβάλλον

Το κύριο χαρακτηριστικό των έργων του LIFE-Περιβάλλον είναι η δυνατότητα για επίδειξη νέων μεθόδων, τεχνικών και προγραμμάτων που ανοίγουν το δρόμο για την υλοποίηση υφιστάμενων πολιτικών της ΕΕ σε διάφορα περιβαλλοντικά πεδία ή για τη μελλοντική ανάπτυξη πολιτικής.

Δράσεις που χρηματοδοτήθηκαν υπό το LIFE III

Οι δράσεις LIFE III Περιβάλλον συνίστανται σε έργα επίδειξης που καλύπτουν τα θέματα που καθορίζονται στον κανονισμό.

Παρά τις αυξομειώσεις του πλήθους προτάσεων που υποβλήθηκαν, η μέση χρηματοδότηση ανά έργο αυξήθηκε σταδιακά με την πάροδο των ετών.

Έτος | Πλήθος προτάσεωνπου υποβλήθηκαν | Πλήθος έργων που χρηματοδοτήθηκαν | Σύνολο των αναλήψεων υποχρεώσεων (€) | Μέση ανάληψη υποχρεώσεων ανά έργο (€) |

2000 - 2001 | 898 | 103 | 63 411 036 | 615 641 |

2002 | 479 | 114 | 71 766 257 | 629 529 |

2003 | 532 | 104 | 69 470 808 | 667 989 |

2004 | 679 | 109 | 76 670 530 | 703 399 |

Σύνολο | 2,588 | 430 | 281 318 631 | 654 229 |

Τύπος έργων/γεωγραφική κατανομή

Τα έργα στα βόρεια κράτη μέλη είναι συνήθως μεγαλύτερης κλίμακας από ό,τι στα νότια κράτη μέλη. Η Ισπανία και η Ιταλία εξακολουθούν να είναι οι χώρες με τα περισσότερα χρηματοδοτούμενα έργα. Η Ιταλία εξακολουθεί να είναι ο μείζων δικαιούχος, τόσο ως προς το πλήθος των έργων όσο και ως προς τη χρηματοδότηση από την ΕΕ.

Η ανά θέμα κατανομή των έργων που χρηματοδοτήθηκαν υπό το LIFE-Περιβάλλον από το 2000 έως το 2004 αποκαλύπτει μάλλον ομοιόμορφη κατανομή των πόρων στους ευρείς θεματικούς τομείς έργων «αστικές περιοχές και χωροταξία», «νερό», «καθαρές τεχνολογίες», «απόβλητα» και «προϊόντα». «Απόβλητα» και «προϊόντα» ήταν οι δύο θεματικοί τομείς που έλαβαν το μεγαλύτερο ποσοστό χρηματοδότησης (αντιστοίχως 23% και 22% των κονδυλίων). Στους τομείς «καθαρές τεχνολογίες», «απόβλητα» και «προϊόντα» σημειώθηκε αύξηση κατά την εν λόγω περίοδο, ενώ στον τομέα «αστικές περιοχές και χωροταξία» παρατηρήθηκε μείωση ως προς το ποσοστό των έργων και της χρηματοδότησης.

[pic]

Planning = χωροταξία

Water = Νερό

Clean tec = Καθ. τεχνολογίες

Waste = Απόβλητα

Products = Προϊόντα

LIFE-Τρίτες Χώρες

Στόχος του σκέλους LIFE-Τρίτες Χώρες είναι να συμβάλει στη δημιουργία διοικητικών ικανοτήτων και δομών και στην ανάπτυξη πολιτικών και προγραμμάτων δράσης με τις γειτονικές χώρες της Ευρωπαϊκής Ένωσης και ορισμένες χώρες που γειτονεύουν με τη Βαλτική και τη Μεσόγειο Θάλασσα. Νέες προτάσεις από την Κύπρο και τη Μάλτα έπαυσαν να είναι επιλέξιμες υπό το σκέλος LIFE-Τρίτες Χώρες, αφότου οι δύο χώρες κατέστησαν μέλη της ΕΕ το 2004.

Δράσεις που χρηματοδοτήθηκαν υπό το LIFE III

Έτος | Πλήθος προτάσεων που υποβλήθηκαν | Πλήθος έργων που χρηματοδοτήθηκαν | Σύνολο των αναλήψεων υποχρεώσεων (€) | Μέση ανάληψη υποχρεώσεων ανά έργο (€) |

2000 - 2001 | 92 | 28 | 9 013 840 | 321 923 |

2002 | 74 | 16 | 6 522 300 | 407 644 |

2003 | 70 | 17 | 6 567 232 | 386 307 |

2004 | 70 | 20 | 7 828 320 | 391 416 |

Σύνολο | 306 | 81 | 29 931 692 | 369 527 |

Τύπος έργων/γεωγραφική κατανομή

Υπό το σκέλος LIFE-Τρίτες Χώρες διενεργούνται έργα σε 14 χώρες/εδάφη: οκτώ γύρω από τη Βαλτική (στις ρωσικές περιφέρειες της Αγίας Πετρούπολης και του Καλίνινγκραντ), και έξι γύρω από τη Μεσόγειο (από την Κροατία μέχρι το Μαρόκο). Εντός του ευρέος πλαισίου «δημιουργία ικανοτήτων» τα περισσότερα από τα έργα LIFE-Τρίτες Χώρες συνίστανται σε σύνολο διαφορετικών μέτρων, ανάλογα με τις τοπικές ή εθνικές ανάγκες. Όλα τα έργα LIFE-Τρίτες Χώρες καλύπτουν ένα ή περισσότερα από τα μέτρα των ακόλουθων τύπων:

- ανάπτυξη ή προσαρμογή νομοθεσίας ·

- εκπαίδευση προσωπικού·

- δημιουργία ή ενίσχυση δομών περιβαλλοντικής διαχείρισης ·

- δημιουργία ή ενίσχυση δομών για τη συλλογή , απογραφή, αποθήκευση, παρακολούθηση ή δημοσιοποίηση δεδομένων·

- καθορισμός διαδικασιών προγραμματισμού συμπεριλαμβανομένων πολιτικών, στρατηγικών ή προγραμμάτων δράσης·

- κατάρτιση προτύπων ή κανονισμών·

- ευαισθητοποίηση· και/ή

- ανάπτυξη τεχνικών εργαλείων συμπεριλαμβανομένων τεχνικών κατευθυντηρίων γραμμών, μεταφοράς τεχνογνωσίας και προσδιορισμού βέλτιστων πρακτικών.

ΑΞΙΟΛΟΓΗΣΗ ΚΑΙ ΕΠΙΛΟΓΗ ΤΩΝ ΠΡΟΤΑΣΕΩΝ

Οι προτάσεις που υποβάλλονται κάθε έτος μετά από πρόσκληση αξιολογούνται με διαδικασία που συνίσταται από 3 στάδια: επιλεξιμότητα, επιλογή και ανάθεση. Η διαχείριση αυτής της διαδικασίας είναι πλέον ηλεκτρονική (on-line) με χρήση του Προγράμματος Αξιολόγησης-Επιλογής-Ανάθεσης (Evaluation Selection Award Programme – ESAP). Καταβάλλονται ιδιαίτερες προσπάθειες για να εξασφαλιστεί ότι η διαδικασία είναι δίκαιη και διαφανής. Την αξιολόγηση των διαφόρων τεχνικών κριτηρίων αναλαμβάνουν εξωτερικοί αξιολογητές και υπάλληλοι της Επιτροπής. Ο συγκερασμός των αξιολογήσεων συμφωνείται σε συνεδριάσεις ομάδας όπου συμμετέχουν όλοι οι αξιολογητές.

Οι θεματικές διοικητικές μονάδες της Γενικής Διεύθυνσης Περιβάλλοντος καθώς και άλλων Γενικών Διευθύνσεων βοηθούν τη διοικητική μονάδα LIFE κατά την αξιολόγηση των προτάσεων. Το αποτέλεσμα αυτής της διαδικασίας είναι κατάλογος πρόκρισης προτάσεων κατά σειρά επιτυχίας ο οποίος υποβάλλεται στην επιτροπή LIFE προτού ληφθεί απόφαση από την Επιτροπή. Τα αποτελέσματα της αξιολόγησης κοινοποιούνται σε όλους τους υποψήφιους για χρηματοδότηση.

Το πλήθος των έργων που είναι δυνατόν να χρηματοδοτηθούν υπό καθένα από τα τρία θεματικά σκέλη ανά έτος εξαρτάται από τον διαθέσιμο προϋπολογισμό και το σωρευτικό άθροισμα συγχρηματοδότησης που ζητήθηκε με βάση τον κατάλογο πρόκρισης των προτάσεων που έλαβαν την υψηλότερη βαθμολογία. Κατά συνέπεια, το ετήσιο ποσοστό επιτυχίας των προτάσεων που υποβάλλονται υπό καθένα από τα τρία σκέλη μετά από ανοικτή πρόσκληση κυμαίνεται ανάλογα με το πλήθος των προτάσεων που παραλήφθηκαν το συγκεκριμένο έτος, την ποιότητα κάθε πρότασης και τον διαθέσιμο προϋπολογισμό.

Διαχείριση των έργων LIFE από την Επιτροπή

Τεχνική διαχείριση

Απλούστευση της διαχείρισης.

Η εναρμόνιση της διαχείρισης και των διαδικασιών που εφαρμόζονται στα τρία σκέλη του LIFE έχει ολοκληρωθεί με επιτυχία και μπορούν πλέον να εφαρμοστούν πλήρως εναρμονισμένα εργαλεία και πρότυπα.

Από το 2005 αντικαταστάθηκαν οι μεμονωμένες αποφάσεις χρηματοδότησης από τυποποιημένες συμφωνίες χρηματοδότησης, διαδικασία που αποσκοπεί στην απλούστευση και την επιτάχυνση της διαδικασίας χρηματοδότησης.

Αποτελεσματικότητα και διαφάνεια των διαδικασιών

Τα κριτήρια και οι κανόνες επιλογής καταρτίζονται και διατίθενται στο Διαδίκτυο πριν από τη διαδικασία επιλογής. Παρουσιάσεις του προγράμματος διοργανώθηκαν στα περισσότερα κράτη μέλη.

Νέες τυποποιημένες διοικητικές διατάξεις

Οι τυποποιημένες διοικητικές διαδικασίες προσαρμόστηκαν ώστε να πληρούν τις απαιτήσεις του Ελεγκτικού Συνεδρίου, με σκοπό: να μειωθεί ο κίνδυνος διπλής χρηματοδότησης από άλλα ευρωπαϊκά προγράμματα, να καθοριστεί καλύτερα η εξαγορά γης, να περιοριστεί ο κίνδυνος συγχρηματοδοτήσεις των αμοιβών δημοσίων υπαλλήλων οι οποίες έχουν ήδη χρηματοδοτηθεί από εθνικά κονδύλια και να επιβληθούν νέες υποχρεώσεις λογιστικής στους δικαιούχους.

Παρακολούθηση και αξιολόγηση της δράσης.

Η ενιαία βάση δεδομένων για τη διαχείριση των έργων έχει βελτιωθεί και περιλαμβάνει πλέον νέα εργαλεία που καθιστούν δυνατή την καλύτερη παρακολούθηση των έργων. Αυτό σημαίνει ότι είναι δυνατόν να ελεγχθεί η ακριβής κατάσταση κάθε έργου ανά πάσα στιγμή και είναι δυνατό να συλλεχθούν στατιστικά στοιχεία για τα έργα προκειμένου να αναλυθεί ο αντίκτυπός τους ανά τομέα.

Η τυποποιημένη μορφή για την υποβολή των λογιστικών δεδομένων χρησιμοποιείται ευρύτερα από το 2003. Αυτό το πληροφορικό εργαλείο παρέχει τη δυνατότητα στους διαχειριστές των έργων να συμπληρώνουν τις δηλώσεις δαπανών τους με τυποποιημένο τρόπο.

Δημοσιονομική διαχείριση

Για τη διαχείριση του προγράμματος LIFE χρησιμοποιείται πλήρως αποκεντρωμένη διάρθρωση, στο πλαίσιο της οποίας η διοικητική μονάδα D1 είναι υπεύθυνη για όλες τις πράξεις που συνδέονται με την εκτέλεση του προϋπολογισμού LIFE.

Αναλήψεις υποχρεώσεων

Αφότου ξεκίνησε το LIFE III ήταν θετική η εξέλιξη που σημειώθηκε ως προς την απορρόφηση πιστώσεων υποχρεώσεων: 83,18% το 2000, 99,73% το 2002, 99,95% το 2003, 99% το 2004.

Πληρωμές

Η εκτέλεση των πιστώσεων πληρωμών παρέμεινε σταθερή από το 2002, μεταξύ 80% και 95%.

Καθυστερήσεις πληρωμών

Οι καθυστερήσεις πληρωμών μειώθηκαν σταθερά από το 2000, και το 2004 το 90% των πληρωμών εκτελέστηκαν εντός 90 ημερών (64% το 2000 και 82% το 2002).

Εκκρεμούσες αναλήψεις υποχρεώσεων μετά την ολοκλήρωση έργου/τελική πληρωμή

Τον Μάρτιο του 2001 οι εκκρεμούσες αναλήψεις υποχρεώσεων ανέρχονταν σε 187. Το πλήθος αυτό μειώθηκε σταθερά με την πάροδο του χρόνου και έχει επί του παρόντος μηδενιστεί.

ΕΠΙΚΟΙΝΩΝΙΑΚΗ ΠΟΛΙΤΙΚΗ ΚΑΙ ΔΙΑΔΟΣΗ ΤΩΝ ΑΠΟΤΕΛΕΣΜΑΤΩΝ

Ο κανονισμός LIFE III δίνει ιδιαίτερη έμφαση στη σημασία της δημοσιοποίησης ως μέσου για τη διάδοση πληροφοριών σχετικών με έργα LIFE σε άλλα παρόμοια προγράμματα έργων ή στην Κοινοτική νομοθεσία στον περιβαλλοντικό τομέα. Τα έτη 2003 και 2004 αφιερώθηκαν στην υλοποίηση της επικοινωνιακής στρατηγικής LIFE, που εγκαινιάστηκε τον Μάρτιο του 2002, με την εκτέλεση ευρείας κλίμακας επικοινωνιακών δράσεων.

Ο ιστότοπος LIFE αναμορφώθηκε πλήρως το 2002 και συνεχώς επικαιροποιείται και βελτιώνεται. Εξακολουθεί να αποτελεί τον ιστότοπο της Γενικής Διεύθυνσης Περιβάλλοντος με τη μεγαλύτερη επισκεψιμότητα: ο μέσος όρος επισκεπτών ανά μήνα ήταν 120.000 στις αρχές του 2005, έναντι 65.000 το 2002. Η βάση δεδομένων για τα έργα έχει ολοκληρωθεί και έχει εγκατασταθεί μηχανή λεπτομερούς αναζήτησης που καθιστά δυνατή την εύκολη πρόσβαση στα αποτελέσματα των έργων ανά τομέα.

Έχουν δημοσιευθεί και είναι διαθέσιμα μέσω του παγκόσμιο ιστού οκτώ θεματικά φυλλάδια με λεπτομέρειες των έργων LIFE και τη συμβολή τους στην άσκηση πολιτικής σε συγκεκριμένα θέματα. Δημοσιεύθηκαν επίσης συγκεντρωτικές παρουσιάσεις των νεοεπιλεχθέντων έργων υπό τα σκέλη LIFE-Φύση και LIFE-Περιβάλλον το 2004, καθώς και τα σχετικά ανακοινωθέντα τύπου.

Το ηλεκτρονικό μηνιαίο δελτίο Newsletter αποστέλλεται πλέον άμεσα σε σχεδόν 9000 συνδρομητές και διανέμεται εμμέσως σε 45000 δυνητικούς αναγνώστες. Έχει δημιουργηθεί βιβλιοθήκη οπτικοακουστικού υλικού με βιντεοταινίες, CD και φωτογραφίες από έργα LIFE.

Αναπτύσσονται διάφορες νέες πρωτοβουλίες διάδοσης πληροφοριών και προγραμματίζεται να αναθεωρηθεί και να επικαιροποιηθεί η επικοινωνιακή στρατηγική το 2006

ΣΥΜΠΕΡΑΣΜΑ

Το LIFE αποτέλεσε αποτελεσματικό εργαλείο για την εφαρμογή, την ανάπτυξη και την ενίσχυση της κοινοτικής περιβαλλοντικής πολιτικής. Για το λόγο αυτό, η Επιτροπή αποφάσισε να παρατείνει το πρόγραμμα LIFE + την περίοδο 2007-2013, ώστε να αξιοποιηθούν τα διδάγματα που αποκομίστηκαν από το LIFE III στο ευρύτερο πλαίσιο του Έκτου Προγράμματος Δράσης για το Περιβάλλον.